《富春方史君万里与之别七年矣离乱之后不意得聚首于此一见道旧有感 其三》
宋代·汪梦斗

衣冠屈辱但长吁，为笑吾徒事业迂。无救于亡焉用相，不知所任正非儒。

天初生挚意有谓，人独存箕道未孤。迓续斯文难别诿，愿弘正学福寰区。

作者简介：梦斗字玉南，号杏山，绩溪人。理宗景定二年（一二六一）魁江东漕试，授江东制置司干官。度宗咸淳间为史馆编校，以事弃官归。宋亡，不仕。[1] 有北游集。后从事讲学以终。汪梦斗诗，以影印文渊阁《四库全书·北游集》为底本，校以明隆庆三年汪廷佐刊《北游诗集》（简称明刊本）。新辑集外诗附于卷末。